CELEX: 32020R0488
Language: el
Date: 2020-04-02 00:00:00
Title: Κανονισμός (ΕΕ) 2020/488 του Συμβουλίου της 2ας Απριλίου 2020 για την τροποποίηση του κανονισμού (ΕΕ) αριθ. 1352/2014 σχετικά με περιοριστικά μέτρα λόγω της κατάστασης που επικρατεί στην Υεμένη

3.4.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 105/1
               
            
         ΚΑΝΟΝΙΣΜΟΣ (ΕΕ) 2020/488 ΤΟΥ ΣΥΜΒΟΥΛΙΟΥ
         της 2ας Απριλίου 2020
         για την τροποποίηση του κανονισμού (ΕΕ) αριθ. 1352/2014 σχετικά με περιοριστικά μέτρα λόγω της κατάστασης που επικρατεί στην Υεμένη
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 215,
         Έχοντας υπόψη την απόφαση 2014/932/ΚΕΠΠΑ του Συμβουλίου, της 18ης Δεκεμβρίου 2014, σχετικά με περιοριστικά μέτρα λόγω της κατάστασης που επικρατεί στην Υεμένη (1),
         Έχοντας υπόψη την κοινή πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Στις 18 Δεκεμβρίου 2014, το Συμβούλιο εξέδωσε τον κανονισμό (ΕΕ) αριθ. 1352/2014 (2).
                  
               
                     (2)
                  
                  
                     Στις 25 Φεβρουαρίου 2020, το Συμβούλιο Ασφαλείας των Ηνωμένων Εθνών εξέδωσε την απόφαση 2511 (2020).
                  
               
                     (3)
                  
                  
                     Η απόφαση του Συμβουλίου Ασφαλείας των Ηνωμένων Εθνών (ΑΣΑΗΕ) 2511 (2020) υπογραμμίζει τη σημασία διευκόλυνσης της ανθρωπιστικής βοήθειας. Επιπλέον, η ΑΣΑΗΕ 2511 (2020) προβλέπει ότι η επιτροπή που συστάθηκε με την παράγραφο 19 της ΑΣΑΗΕ 2140 (2014) μπορεί, κατά περίπτωση, να επιτρέπει δραστηριότητες οι οποίες είναι αναγκαίες για τη διευκόλυνση του έργου των Ηνωμένων Εθνών και άλλων ανθρωπιστικών οργανώσεων στην Υεμένη ή για οποιονδήποτε άλλο σκοπό που συνάδει με τους στόχους της ΑΣΑΗΕ 2140 (2014) και της ΑΣΑΗΕ2216 (2015).
                  
               
                     (4)
                  
                  
                     Στην ΑΣΗΑΕ 2511 (2020) ορίζεται, επίσης, ότι η σεξουαλική βία σε ένοπλες συγκρούσεις και η στρατολόγηση ή χρησιμοποίηση παιδιών σε ένοπλες συγκρούσεις κατά παράβαση του διεθνούς δικαίου είναι πράξεις που επισύρουν κυρώσεις.
                  
               
                     (5)
                  
                  
                     Στις 2 Απριλίου 2020, το Συμβούλιο εξέδωσε την απόφαση (ΚΕΠΠΑ) 2020/490 (3) για την τροποποίηση της απόφασης 2014/932/ΚΕΠΠΑ σύμφωνα με την ΑΣΑΗΕ 2511 (2020).
                  
               
                     (6)
                  
                  
                     Δεδομένου ότι ορισμένες από τις τροποποιήσεις αυτές εμπίπτουν στο πεδίο εφαρμογής της Συνθήκης για τη λειτουργία της Ευρωπαϊκής Ένωσης, απαιτείται κανονιστική δράση στο επίπεδο της Ένωσης για την εφαρμογή τους, ώστε να διασφαλιστεί ιδίως η ομοιόμορφη εφαρμογή τους από τους οικονομικούς φορείς σε όλα τα κράτη μέλη.
                  
               
                     (7)
                  
                  
                     Επομένως, ο κανονισμός (ΕΕ) αριθ. 1352/2014 του Συμβουλίου θα πρέπει να τροποποιηθεί αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΕ) αριθ. 1352/2014 του Συμβουλίου τροποποιείται ως εξής:
            
                        1)
                     
                     
                        το άρθρο 3 παράγραφος 1 αντικαθίσταται από το ακόλουθο κείμενο:
                        
                                    «1.
                                 
                                 
                                    Το παράρτημα I περιλαμβάνει φυσικά ή νομικά πρόσωπα, οντότητες και οργανισμούς τα οποία αναγνωρίζονται από την επιτροπή κυρώσεων ως εμπλεκόμενα ή παρέχοντα στήριξη για την τέλεση πράξεων οι οποίες απειλούν την ειρήνη, την ασφάλεια ή τη σταθερότητα της Υεμένης, και οι οποίες περιλαμβάνουν ενδεικτικώς, μεταξύ άλλων, τις ακόλουθες, χωρίς να περιορίζονται σε αυτές:
                                    
                                                α)
                                             
                                             
                                                πράξεις που εμποδίζουν ή υπονομεύουν την επιτυχή ολοκλήρωση της πολιτικής μετάβασης, σύμφωνα με την πρωτοβουλία του Συμβουλίου Συνεργασίας των χωρών του Κόλπου και τη συμφωνία για τον μηχανισμό εφαρμογής·
                                             
                                          
                                                β)
                                             
                                             
                                                πράξεις που εμποδίζουν την εφαρμογή των αποτελεσμάτων της τελικής έκθεσης της γενικής διάσκεψης Εθνικού Διαλόγου με τη βία, ή επιθέσεις εις βάρος ζωτικών υποδομών·
                                             
                                          
                                                γ)
                                             
                                             
                                                τον σχεδιασμό, την καθοδήγηση ή την τέλεση πράξεων που παραβιάζουν το εφαρμοστέο διεθνές δίκαιο ανθρωπίνων δικαιωμάτων ή το διεθνές ανθρωπιστικό δίκαιο, ή πράξεων που συνιστούν παραβιάσεις των ανθρωπίνων δικαιωμάτων στην Υεμένη, συμπεριλαμβανομένης της σεξουαλικής βίας σε ένοπλες συγκρούσεις ή της στρατολόγησης ή χρησιμοποίησης παιδιών σε ένοπλες συγκρούσεις κατά παράβαση του διεθνούς δικαίου·
                                             
                                          
                                                δ)
                                             
                                             
                                                ενέργειες που παραβιάζουν το εμπάργκο όπλων που επιβλήθηκε δυνάμει του άρθρου 1 της απόφασης 2014/932/ΚΕΠΠΑ ή εμποδίζουν την παράδοση ανθρωπιστικής βοήθειας στην Υεμένη ή την πρόσβαση ή διανομή ανθρωπιστικής βοήθειας στην Υεμένη.»·
                                             
                                          
                              
                  
                        2)
                     
                     
                        παρεμβάλλεται το ακόλουθο άρθρο:
                        
                           «Άρθρο 3α
                           
                           Κατά παρέκκλιση από τα άρθρα 1α και 2, οι αρμόδιες αρχές των κρατών μελών μπορούν να επιτρέπουν:
                           
                                       α)
                                    
                                    
                                       την παροχή τεχνικής βοήθειας, χρηματοδότησης ή χρηματοδοτικής βοήθειας που σχετίζεται με τις δραστηριότητες που περιγράφονται στο άρθρο 1α·
                                    
                                 
                                       β)
                                    
                                    
                                       την αποδέσμευση ορισμένων δεσμευμένων κεφαλαίων ή οικονομικών πόρων ή τη διάθεση ορισμένων κεφαλαίων ή οικονομικών πόρων,
                                       υπό τους όρους που κρίνουν κατάλληλους, και εφόσον η επιτροπή κυρώσεων έχει αποφανθεί, κατά περίπτωση, ότι η παρέκκλιση είναι απαραίτητη για τη διευκόλυνση του έργου των Ηνωμένων Εθνών και άλλων ανθρωπιστικών οργανώσεων στην Υεμένη ή για οποιονδήποτε άλλο σκοπό που συνάδει με τους στόχους της ΑΣΑΗΕ 2140 (2014) και της ΑΣΑΗΕ 2216 (2015).»
                                    
                                 
                     
                  
                        3)
                     
                     
                        στο άρθρο 13 παράγραφος 1, το στοιχείο α) αντικαθίσταται από το ακόλουθο κείμενο:
                        
                                    «α)
                                 
                                 
                                    που αφορούν κεφάλαια δεσμευμένα βάσει του άρθρου 2 και άδειες που χορηγήθηκαν βάσει των άρθρων 3α, 4, 5, 6 και 7·».
                                 
                              
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 2 Απριλίου 2020.
            
               
                  Για το Συμβούλιο
               
               
                  Η Πρόεδρος
               
               A. METELKO-ZGOMBIĆ
            
         
         
            (1)  ΕΕ L 365 της 19.12.2014, σ. 147.
         
            (2)  Κανονισμός (ΕΕ) αριθ. 1352/2014 του Συμβουλίου, της 18ης Δεκεμβρίου 2014, σχετικά με περιοριστικά μέτρα λόγω της κατάστασης που επικρατεί στην Υεμένη (ΕΕ L 365 της 19.12.2014, σ. 60).
         
            (3)  Απόφαση (ΚΕΠΠΑ) 2020/490 του Συμβουλίου, της 2ας Απριλίου 2020, για την τροποποίηση της απόφασης 2014/932/ΚΕΠΠΑ σχετικά με περιοριστικά μέτρα λόγω της κατάστασης στην Υεμένη (βλέπε σελίδα 7 της παρούσας Επίσημης Εφημερίδας).